
Državna volilna komisija (v nadaljevanju: DVK) je na podlagi druge točke prvega odstavka 40. člena Zakona o lokalnih volitvah (Uradni list RS, št. 94/07 – uradno prečiščeno besedilo, 45/08, 83/12, 68/17, 93/20 – odl. US, 102/24 in 10/26; v nadaljevanju ZLV)   v zvezi z izvedbo rednih volitev v občinske svete in rednih volitev županov (v nadaljevanju: lokalne volitve) na 42. seji, dne 25. 8. 2026, sprejela


N A V O D I L O
[bookmark: _Hlk204585559]za delo občinskih volilnih komisij na lokalnih volitvah, ki bodo 15. 11. 2026


[bookmark: _Hlk204585624][bookmark: _Hlk73430103]Za zagotovitev zakonitosti izvedbe lokalnih volitev, ki bodo v nedeljo, 15. 11. 2026, in enotne uporabe določb ZLV in Zakona o volitvah v državni zbor (Uradni list RS, št. 109/06 – uradno prečiščeno besedilo, 54/07 – odl. US, 23/17, 29/21 in 12/24; v nadaljevanju ZVDZ), DVK daje občinskim volilnim komisijam (v nadaljevanju ObVK) naslednja strokovna navodila, usmeritve in priporočila:

I. 
[bookmark: _Hlk204585714]
1. Predsednik Državnega zbora Republike Slovenije je z odlokom razpisal redne volitve v občinske svete in redne volitve županov (Uradni list RS, št. 1143/26).

2. Za dan glasovanja je določena nedelja, 15. 11. 2026. Roki za volilna opravila začnejo teči v ponedeljek, 7. 9. 2026.

3. Lokalne volitve ureja ZLV. Na podlagi 4. člena ZLV se glede vprašanj, ki s tem zakonom niso posebej urejena, uporabljajo določbe ZVDZ.

4. Lokalne volitve izvajajo volilni organi, imenovani po ZLV, in sicer ObVK in posebne občinske volilne komisije (PObVK). Glasovanje na voliščih in ugotavljanje izida glasovanja na voliščih vodijo volilni odbori.

5. Določene naloge pri izvedbi lokalnih volitev opravlja tudi DVK (40. člen ZLV). 

II. 

1. Priprava na izvedbo volilnih opravil

1.1 ObVK se morajo po sprejetju Rokovnika volilnih opravil, št. 041-73/2026-2 z dne 25. 8. 2026, ki ga je sprejela DVK, čim prej sestati in seznaniti z njim. Na podlagi sprejetega rokovnika morajo pripraviti okvirni terminski program svojega dela.

1.2 Na podlagi 4. člena ZVDZ roki za volilna opravila tečejo ne glede na nedelje, državne praznike in druge dela proste dneve, zato morajo biti ObVK na to še posebej pozorne.

1.3 ObVK si morajo pri izvajanju volilnih opravil prizadevati, da jih opravijo čim prej, ko je to mogoče (ko so izpolnjeni pogoji), in ne zadnji dan roka za posamezno opravilo (npr. potrjevanje list kandidatov).

2. Določitev volišč in njihovih območij

2.1 Pred določitvijo volišč ObVK vzpostavi kontakt s krajevno pristojno izpostavo geodetske uprave in preveri območja volišč. 

2.2 ObVK mora na podlagi 41. člena ZLV in 22. člena Zakona o evidenci volilne pravice (Uradni list RS, št. 98/13 in 12/24 – ZVDZ-E; v nadaljevanju ZEVP-2) najpozneje do 14. 9. 2026 sprejeti sklep o določitvi volišč in njihovih območij. Pri določitvi volišč mora dosledno upoštevati določbo prvega odstavka 79.a člena ZVDZ, da so vsa volišča dostopna invalidom. V tem roku mora ObVK sklep o določitvi volišč in njihovih območij posredovati izpostavi geodetske uprave, v vednost pa tudi pristojni upravni enoti.

2.3 Če na območju volišča ni objekta, ki bi bil dostopen invalidom, ObVK preuči možnost začasne postavitve bivalnega (pisarniškega) kontejnerja. Če je začasna postavitev možna, to določi s sklepom iz točke 2.2 in pristopi k aktivnostim, ki so potrebne za najem takega kontejnerja.

2.4 Če ObVK dosedanje volišče združi z novim oziroma ukine, mora o tem takoj obvestiti javnost oziroma volivce preko glasil lokalnih skupnosti in na drug krajevno običajen način (npr. obvestiti lokalno skupnost, krajevne oziroma četrtne skupnosti ipd.). Obvestilo o novem sedežu volišča se objavi tudi na sedežu ukinjenega volišča. DVK sicer priporoča, da se volišča ne spreminjajo. ObVK jih naj, če je le to mogoče, določi na enak način (na istih naslovih) kot za izvedbo zadnjih lokalnih volitev.

2.5 ObVK na podlagi 69. člena ZVDZ določi posebno volišče za predčasno glasovanje, ki je na sedežu ObVK.

2.5.1. ObVK določi volišče za predčasno glasovanje v objektu, ki je dostopen invalidom (npr: to volišče naj se določi v prostorih v pritličju in ne v nadstropjih ali v kletnih prostorih). 

2.5.2. Če je sedež ObVK v objektu lokalne skupnosti, ki invalidom ni dostopna, se sedež volišča za predčasno glasovanje določi v objektu, ki je invalidom dostopno in je v bližini sedeža ObVK (lokalne skupnosti). 

2.5.3. ObVK obvestilo o sedežu volišča za predčasno glasovanje objavi tudi na sedežu ObVK.

2.6 ObVK sklep o določitvi volišč javno objavi na sedežu ObVK, priporočamo pa tudi objavo na spletni strani občine. 

2.7 Za volišče se šteje objekt, v katerem se glasuje, dvorišče tega objekta in določen prostor okrog objekta. Za določen prostor okrog objekta se šteje območje v obsegu najmanj 50 m okrog objekta, v katerem je volišče. ObVK lahko glede na značilnosti lege objekta in možnosti dostopov do tega objekta določi drugačen obseg območja volišča.

2.8 Na območju volišča sta volilna propaganda in agitacija prepovedani.

3. Imenovanje volilnih odborov

3.1 Volilni odbor sestavljajo predsednik in parno število članov ter njihovi namestniki.
 
3.2 ObVK v volilni odbor praviloma imenuje 6 članov (predsednika in dva člana ter njihove namestnike). Člani volilnih odborov so lahko polnoletni državljani, ki imajo stalno prebivališče v občini. 

3.2.1 ObVK z dvojezičnega območja lahko v volilni odbor imenuje 10 članov, če tako oceni zaradi večjega števila volivcev, ki imajo pravico voliti predstavnika narodne ali romske skupnosti in s tem zagotovi nemoten potek glasovanja. 

3.3 Na podlagi 37. člena ZLV lahko politične stranke, druge organizacije občanov v občini ter občani posredujejo ObVK svoje predloge za imenovanje predsednika in članov volilnih odborov ter njihovih namestnikov. 

3.4 Predlogi političnih strank, drugih organizacij občanov ter občanov za imenovanje predsednika in članov volilnih odborov se lahko pošljejo po fizični ali elektronski pošti in se štejejo za pravočasne, če jih ObVK prejme najpozneje deset dni po razpisu volitev, tj. do vključno 17. 9. 2026.

3.5 Predlogu za imenovanje morata biti priloženi pisni izjavi predlaganega člana, da soglaša z imenovanjem v volilni odbor in da bo najpozneje v 3 dneh po javni objavi kandidatur oziroma list kandidatov, obvestil pristojno ObVK o sorodstvenem ali drugem razmerju s kandidatom v volilni enoti, v kateri je ta volilni odbor imenovan. Če izjavi nista priloženi, mora ObVK, nemudoma pozvati predlagatelja, da dopolni predlog z izjavama predlaganega člana, najpozneje v roku 3 dni od prejema obvestila za dopolnitev. Če predlagatelj ne dopolni predloga, ga ObVK ne upošteva. 

3.6 Pri imenovanju volilnih odborov mora ObVK dosledno upoštevati zakonske pogoje za imenovanje članov volilnih odborov, in sicer, da se člani volilnih odborov imenujejo izmed polnoletnih državljanov, ki imajo stalno prebivališče v občini, in da se pri tem upošteva pluralna sestava volilnih odborov. 

3.6.1 Član volilnega odbora ne sme biti zakonec, oče, mati, otrok, sestra ali brat, posvojitelj ali posvojenec kandidata v volilni enoti, v kateri je ta volilni odbor imenovan, niti ne more živeti s kandidatom v zunajzakonski skupnosti ali registrirani istospolni partnerski skupnosti. 

3.7 Pri imenovanju volilnih odborov se, ob smiselni uporabi 41. člena ZVDZ, upošteva izid zadnjih lokalnih volitev v občinski svet. ObVK mora pri imenovanju upoštevati zaporedje političnih strank in tudi neodvisnih list kandidatov, in sicer po vrstnem redu glede na število mandatov, ki jih je posamezna politična stranka oziroma neodvisna lista dobila v občinskem svetu na zadnjih rednih lokalnih volitvah, ki so bile 20. 11. 2022.  

3.8 Med predlagateljema, ki imata enako število mandatov v občinskem svetu, določi ObVK  zaporedje upoštevanja predlogov za člana volilnega odbora z žrebom.

3.9 Če predlogov iz točke 3.7 ni ali jih je premalo, se za manjkajoče člane volilnega odbora določijo predlagani člani volilnega odbora iz zbirke predlaganih članov volilnega odbora iz 72. a člena ZLV.

3.10 Če ObVK od istega predlagatelja dobi več predlogov za imenovanje članov volilnega odbora, se upošteva vrstni red predlagatelja. V volilni odbor se lahko od istega predlagatelja imenuje največ enega člana ali enega namestnika člana volilnega odbora. 

3.11 Nihče ne more biti član več kot enega volilnega organa. Član volilnega odbora prav tako ne sme biti hkrati kandidat na volitvah in ne more biti določen za predstavnika ali zaupnika liste kandidatov. Če član volilnega organa sprejme kandidaturo ali je določen za predstavnika ali zaupnika liste kandidatov, mu preneha funkcija člana v volilnem organu.

3.12 Pri imenovanju volilnega odbora je treba dosledno spoštovati prednostni vrstni red predlagateljev in ni mogoče izločiti posameznega predlagatelja.

3.13 Če ObVK ne popolni volilnega odbora po predlogih iz zgornjih navedenih točk, se za člane volilnega odbora določijo uradniki zaposleni v upravi lokalne skupnosti ali organih državne uprave.

3.14 Prednostni vrstni red iz točke 3.7 ne pomeni tudi vrstnega reda funkcij v volilnem odboru. 

3.15 ObVK ima diskrecijsko pravico, da posameznim predlaganim članom določi funkcijo v volilnem odboru, pri čemer lahko upošteva okoliščine, kot npr. predhodno članstvo v volilnem odboru, predhodno vodenje volilnega odbora ipd., ter na ta način zagotovi večjo učinkovitost dela volilnega odbora.

3.16 Če ObVK dobi več predlogov kvalificiranih predlagateljev, kot je mest v volilnem odboru, ne sme izločiti predlagateljev iz točke 3.7.

3.17 V primeru odpovedi članstva v posameznem volilnem odboru mora ObVK imenovati novega člana istega predlagatelja, če takega predloga ni, pa upoštevati prednostni vrstni red neimenovanih predlogov članov volilnih odborov iz točk 3.7 do 3.8.

3.18 Člani ObVK imajo pravico do pravočasnega vpogleda v podatke o predlaganih in imenovanih članih volilnih odborov (ime in priimek člana volilnega odbora, naslov stalnega prebivališča, funkcijo in predlagatelja). Sklep o imenovanju volilnega odbora se praviloma sprejema na redni seji, spremembe pa na dopisni seji. 

3.19 ObVK iz isDVK izpiše seznam imenovanih članov volilnega odbora. Seznam izroči predsedniku volilnega odbora, ki ga razobesi na volišču. Seznam vsebuje ime in priimek člana volilnega odbora ter njegovo funkcijo. 

4. Usposabljanje članov volilnih odborov

4.1 ObVK mora dan pred dnevom glasovanja izvesti usposabljanje za člane volilnih odborov. Člani volilnih odborov so se dolžni seznaniti z navodilom za delo volilnih odborov, ki ga sprejme DVK.

4.2 Pri usposabljanju morata sodelovati najmanj dva člana ObVK, udeležiti pa se ga morajo predsedniki volilnih odborov in njihovi namestniki.

4.3 ObVK mora pri izvedbi usposabljanja člane volilnih odborov posebej poučiti o doslednem upoštevanju določb 71. člena ZVDZ, zlasti glede ugotavljanja istovetnosti volivca z osebnim dokumentom  in da se volivcu izroči glasovnica tudi, če se ne more ali noče podpisati, pri čemer volilni odbor to posebej označi v volilnem imeniku. 

4.4 ObVK mora člane volilnih odborov poučiti tudi o načinu: 

· uporabe pripomočka za glasovanje slepih in slabovidnih oseb (šablone za slepe, ki so na vseh voliščih),  
· uporabe pripomočka za prikrivanje osebnih podatkov drugih volivcev ob podpisu v volilni imenik, 
· zbiranja statističnih podatkov o volilni udeležbi po spolu, starosti in državljanstvu (EU / tretje države) volivcev. 

4.5 Člani volilnih odborov ne smejo preverjati v volilnih imenikih, kdo je prišel na volišče in kdo ne, in o tem obveščati nepooblaščenih oseb.

4.6 ObVK mora pri izvedbi usposabljanja in na dan glasovanja predsednika volilnega odbora posebej opozoriti, da mora po oddaji volilnega gradiva ObVK in vpisu izidov volitev na volišču v isDVK, ki ga opravi ObVK, preveriti izide volitev na svojem volišču. Predsednik volilnega odbora mora preveriti, če so objavljeni izidi volitev na spletni strani DVK skladni z ugotovljenim izidom volitev iz zapisnika o delu volilnega odbora.

5. Kandidacijski postopek

5.1 Kandidacijski postopek izvajajo ObVK. Kandidate oziroma liste kandidatov za člane občinskega sveta in kandidate za župana občine predlagajo politične stranke v občini in volivci - po postopku in na način, kot ga določata ZLV in ZVDZ (smiselna uporaba). 

5.2 Kandidate za člane občinskega sveta, predstavnike italijanske oziroma madžarske narodne skupnosti, določijo volivci – pripadniki narodne skupnosti v občini s podpisi najmanj 15 volivcev.

5.3 Kandidate za člane občinskega sveta, predstavnike romske skupnosti, določijo volivci – pripadniki romske skupnosti v občini s podpisi najmanj 15 volivcev ali organ društvene organizacije Romov v občini.

5.4 Politična stranka lahko v občini določi kandidata za župana, kandidate oziroma listo kandidatov za člane občinskega sveta v vsaki volilni enoti, po postopku, določenem z njenimi pravili. Kandidata za župana in listo kandidatov se določi s tajnim glasovanjem.

5.4.1 Politična stranka lahko v vsaki volilni enoti določi največ toliko kandidatov, kolikor članov občinskega sveta se voli v volilni enoti oziroma lahko določi po eno listo kandidatov v vsaki volilni enoti (proporcionalni sistem), na kateri je lahko največ toliko kandidatov, kolikor članov občinskega sveta se voli v volilni enoti.  

5.4.2 Pri določanju kandidatov oziroma liste kandidatov smejo sodelovati samo člani stranke, ki imajo volilno pravico in stalno prebivališče v občini. 

5.4.3 Kandidaturi oziroma listi kandidatov, ki jo vloži politična stranka, morajo biti priložena tudi pravila politične stranke o določanju kandidatov oziroma list kandidatov in zapisnik o določitvi kandidatov oziroma list kandidatov. 

5.5 Dvoje ali več političnih strank lahko predloži skupno kandidaturo oziroma listo kandidatov.

5.6 Volivci določajo kandidate s podpisovanjem.

5.6.1 Kandidate za člane občinskega sveta v posamezni volilni enoti oziroma listo kandidatov v volilni enoti (proporcionalni sistem) lahko določi s podpisovanjem skupina volivcev, ki imajo v volilni enoti stalno prebivališče. Če so volivci državljani druge države članice EU in nimajo prijavljenega stalnega prebivališča v Republiki Sloveniji, morajo imeti v Sloveniji prijavljeno začasno prebivališče. Potrebno število podpisov je najmanj 1 % od števila volivcev v volilni enoti na dan razpisa volitev, vendar ne manj kot 30 in ne več kot 1000.

5.6.2 Vsaka skupina volivcev lahko v posamezni volilni enoti določi največ toliko kandidatov, kolikor članov občinskega sveta se voli v volilni enoti oziroma lahko določi le eno listo kandidatov v volilni enoti (proporcionalni sistem).

5.7 Glede določanja kandidatov za župana veljajo smiselno določbe ZLV o kandidiranju za večinske volitve v občinski svet.

5.7.1 Kandidata za župana lahko določi s podpisovanjem skupina volivcev, ki imajo v občini stalno prebivališče. Če so volivci državljani druge države članice EU in nimajo prijavljenega stalnega prebivališča v Republiki Sloveniji, pa morajo imeti v Sloveniji prijavljeno začasno prebivališče. Potrebno število podpisov je najmanj 1 % od števila volivcev v občini na dan razpisa volitev, vendar ne manj kot 30 in ne več kot 1000.
 
5.7.2 ObVK število potrebnih podpisov volivcev iz prejšnje točke objavi na dan razpisa volitev, tj. 7. 9. 2026. 

5.8 ObVK naj bodo pozorne na skupne določbe ZLV, ki veljajo v postopku kandidiranja.

5.8.1 Kandidat mora imeti v volilni enoti, v kateri kandidira za člana občinskega sveta, stalno prebivališče. Če je kandidat državljan druge države članice EU, ki nima prijavljenega stalnega prebivališča v Republiki Sloveniji, pa mora imeti v Sloveniji začasno prebivališče. Kandidat za župana mora imeti stalno prebivališče v občini, kjer kandidira.

5.8.2 Vsakdo lahko kandidira samo v eni volilni enoti in samo na eni listi kandidatov. Za vsako kandidaturo je potrebno pisno soglasje kandidata. Soglasje kandidata je nepreklicno.

5.8.3 Vsak volivec lahko da podporo s podpisom samo enemu predlogu kandidatov, ki se volijo po večinskem načelu, ali samo eni listi kandidatov. 

5.8.4 Podpora s podpisi se daje od začetka volilnih opravil, tj. 7. 9. 2026, do izteka roka za predložitev list kandidatov, tj. 15. 10. 2026, na obrazcih, ki jih je določila DVK v Pravilniku o obrazcih podpore pri kandidiranju na lokalnih volitvah.

5.8.5 Politična stranka ali volivci, ki v volilni enoti določijo več kot enega kandidata za člana občinskega sveta, morajo določiti kandidate oziroma kandidatne liste tako, da pripada vsakemu od obeh spolov najmanj 40 % kandidatur oziroma mest na kandidatni listi ter svoje kandidate oziroma kandidatke na prvi polovici kandidatne liste razporediti izmenično po spolu. To ne velja za kandidatne liste, na katerih so uvrščeni trije kandidati oziroma kandidatke, pri čemer mora biti na kandidatni listi, na katero so uvrščeni trije kandidati oziroma kandidatke, najmanj en predstavnik vsakega od spolov.

5.8.6 Kandidatura oziroma lista kandidatov mora vsebovati oznako volilne enote, ime predlagatelja, ime liste kandidatov, osebne podatke kandidatov: ime in priimek, datum rojstva in spol, EMŠO,  stopnja izobrazbe, naziv izobrazbe, strokovni ali znanstveni naslov in delo, ki ga opravlja, naslov stalnega prebivališča oziroma začasnega prebivališča, če je državljan druge države članice EU in nima prijavljenega stalnega prebivališča v Republiki Sloveniji, ime in priimek ter naslov stalnega prebivališča predstavnika kandidature oziroma liste kandidatov, če je državljan druge države članice EU, ki nima prijavljenega stalnega prebivališča v Republiki Sloveniji, pa naslov začasnega prebivališča. Kandidaturi oziroma listi kandidatov morajo biti priložena pisna soglasja kandidatov in z zakonom določeno najmanjše število podpisov volivcev na predpisanih obrazcih. 

5.8.7 Če je predlagatelj kandidature oziroma liste kandidatov skupina volivcev, se kot ime predlagatelja navede ime in priimek enega izmed teh volivcev z dodatkom »in skupina volivcev«. Ime predlagatelja se šteje tudi za ime liste, če volivci niso določili drugega imena liste.

5.8.8 Kandidature in liste kandidatov morajo biti neposredno vložene na ObVK najpozneje 15. 10. 2026 do 19. ure. Kandidaturo oziroma listo kandidatov, ki se predloži ObVK po izteku roka, se zavrne.

6. Postopek potrjevanja kandidatur in list kandidatov 

6.1 ObVK takoj po vložitvi kandidature oziroma liste kandidatov preizkusi, ali je vložena pravočasno in določena v skladu z ZLV. ObVK mora svoje naloge opraviti čim prej, po možnosti pred iztekom rokov, določenih v rokovniku volilnih opravil za lokalne volitve. 

6.2 Če ObVK ugotovi formalne pomanjkljivosti, ki jih je mogoče odpraviti, zahteva takoj od predlagatelja, da jih v treh dneh odpravi. 

6.3 ObVK kandidaturo oziroma listo kandidatov zavrne, če:
· je vložena prepozno,
· ni sestavljena in določena v skladu z zakonom,
· formalne pomanjkljivosti niso pravočasno odpravljene.
Lista kandidatov se lahko zavrne v celoti ali samo glede posameznih kandidatov ali pa v delu, ki se nanaša na posamezno sestavino liste (npr. del imena liste ipd.).

6.4 ObVK mora pri preizkusu zakonitosti vloženih kandidatur oziroma list kandidatov dosledno spoštovati 5.4.2 točko teh navodil. ObVK mora torej preveriti, ali so na podlagi pravil politične stranke, liste navzočih in zapisnika o določitvi kandidature oziroma liste kandidatov pri določanju kandidature oziroma liste kandidatov sodelovali (odločali) samo člani, ki imajo volilno pravico in stalno prebivališče v občini in ali so bili kandidati oziroma lista kandidatov določena s tajnim glasovanjem. 
  
6.5 ObVK mora pri preizkusu zakonitosti vloženih kandidatur oziroma list kandidatov upoštevati določbo 52. člena ZVDZ glede imena in uporabe znaka politične stranke ter določitve imena skupne liste, ko listo kandidatov določi dvoje ali več političnih strank. 

6.5.1 Ime liste kandidatov, ki jo je vložila politična stranka, je ime politične stranke. Sestavni del imena liste je lahko tudi skrajšano ime stranke ali kratica njenega imena. Imenu liste se lahko doda simbol oziroma znak stranke.

6.5.2 Če dvoje ali več političnih strank vloži skupno listo kandidatov, določijo ime skupne liste, pri čemer mora biti razvidno, da gre za skupno listo dveh ali več političnih strank. V tem primeru dvoje ali več političnih strank lahko določi tudi znak oz. simbol skupne liste kandidatov.

6.6 ObVK v evidenci volilne pravice preveri, ali imajo kandidati pasivno volilno pravico.

6.7 Če ObVK ugotovi, da je posamezni kandidat določen na dveh ali več listah kandidatov v volilni enoti, šteje za veljavno tisto kandidaturo, ki je bila prva določena, in o tem takoj obvesti kandidata in predstavnike list kandidatov. Neveljavno kandidaturo ObVK zavrne.

6.8 ObVK po opravljenem preizkusu potrdi kandidaturo oziroma listo kandidatov, ki je sestavljena in določena v skladu z zakonom.

6.9 ObVK izda odločbo o potrditvi oziroma zavrnitvi kandidature oziroma liste kandidatov čim prej, najpozneje pa 20 dni pred dnem glasovanja, torej najpozneje do 25. 10. 2026. Odločba se vroči predstavniku kandidature oziroma liste kandidatov. 

6.10 Če ObVK zavrne kandidaturo oziroma listo kandidatov, mora v odločbi navesti pravni pouk, da je zoper odločbo dopustna pritožba na sodišče, pristojno za upravne spore, v 48 urah po prejemu odločbe. 

6.11 ObVK sestavi seznam potrjenih kandidatur in list kandidatov v občini oziroma v posamezni volilni enoti. Vrstni red na seznamu kandidatur oziroma list kandidatov se določi z žrebom, ki ga opravi ObVK takoj, ko je mogoče. Pri žrebu lahko sodelujejo predstavniki list ali pooblaščenec predstavnika, ki mora biti volivec in ne sme biti kandidat. Žreb se opravi na podlagi smiselne uporabe pravil DVK (Pravila o postopku izvedbe žreba za določitev vrstnega reda kandidatur in list kandidatov, št. 040-2/2014 z dne 26. 4. 2014).

6.12 ObVK javno objavi seznam potrjenih kandidatur in list kandidatov, najpozneje do 30. 10. 2026. 


7. Dostava in prevzem volilnega gradiva

7.1  ObVK mora poskrbeti za volilno gradivo in zagotoviti ustrezne prostore za varno hrambo. Volilno gradivo lahko prevzame tajnik oz. njegov namestnik.

7.2 ObVK za vsa volišča, ki jih je določila, pravočasno pripravi potrebno število volilnih skrinjic, glasovnic in drugega volilnega gradiva. Na dan pred glasovanjem ObVK preda volilno gradivo volilnemu odboru na volišču in o tem izda potrdilo.

8. Drugi načini glasovanja

8.1 Na volitvah v občinske svete in volitvah župana lahko volivec poleg osebnega glasovanja na volišču, na katerem je vpisan v volilni imenik (t.i. redno volišče), glasuje tudi na druge načine, ki jih določata ZLV in ZVDZ.

8.2 Volivke in volivci, ki želijo volilno pravico uresničevati na drug način, o tem obvestijo pristojno ObVK.

8.3 [bookmark: _Hlk112400015]Posebni načini uresničevanja volilne pravice se, skladno s 34. členom ZEVP-2, vodijo v evidenci volilne pravice. V to evidenco jih vpiše pristojna ObVK, prav tako pa volilne karte za glasovanje po pošti v Republiki Sloveniji, skladno s 36. členom ZEVP-2, izda ObVK, zato je potrebno, da vsaj dve pooblaščeni osebi vsake ObVK dostopata do evidence volilne pravice.  Navodilo za uporabo spletne evidence volilne pravice zagotovi MNZJU.

8.4 Glasovanje po pošti v Republiki Sloveniji

8.4.1 Po pošti v Republiki Sloveniji lahko glasujejo volivci, ki so v priporu, zavodu za prestajanje kazni, v bolnišnici ali v socialnovarstvenem zavodu za institucionalno varstvo. To sporočijo ObVK najpozneje v sredo, 4. 11. 2026. 

8.4.2 Po pošti lahko glasujejo tudi invalidi, če to sporočijo ObVK najpozneje do srede, 4. 11. 2026 in predložijo odločbo pristojnega organa o priznanju statusa invalida.

V volilnem imeniku se v rubriki »opombe« pri imenu in priimku volivca naredi oznaka »IE« (invalid enkratno).

Če je vloga popolna, se volivcu takoj posreduje gradivo za glasovanje po pošti.

Invalidi lahko glasujejo po pošti tudi stalno, če to sporočijo DVK in predložijo odločbo pristojnega organa o priznanju statusa invalida. To sporočilo velja do preklica.

Odločbe o invalidnosti izdajajo:
· Zavod za pokojninsko in invalidsko zavarovanje;
· Zavod RS za zaposlovanje – odločbe o invalidnosti po zakonu, ki ureja zaposlitveno rehabilitacijo in zaposlovanje invalidov, ter po zakonu, ki je urejal usposabljanje in zaposlovanje invalidov;
· Zavod RS za šolstvo – odločbe o usmerjanju v program vzgoje in izobraževanja po zakonu, ki ureja usmerjanje otrok s posebnimi potrebami;
· Centri za socialno delo – podatke o oblikah družbenega varstva po zakonu, ki ureja družbeno varstvo duševno in telesno prizadetih oseb, in odločbe o pridobitvi statusa otroka s posebnimi potrebami;
· Upravne enote – odločbe o vojnih invalidih po zakonu o vojnih invalidih.

Če volivec ni predložil odločbe o priznanju statusa invalida, ga mora ObVK pozvati, da v treh dneh dopolni svojo vlogo (smiselna uporaba 56. člena ZVDZ – odprava formalnih pomanjkljivosti) in opozoriti, da se njegova vloga ne bo upoštevala, če je ne dopolni, lahko pa bo glasoval na volišču, kjer je vpisan v volilni imenik. 

8.4.3 Po pošti v Republiki Sloveniji lahko glasujejo tudi volivci, ki jim je bila nepredvideno odvzeta prostost oz. so bili sprejeti v bolnišnico ali socialnovarstveni zavod ali so prejeli odločbo o invalidnosti po 4. 11. 2026.

To sporočijo ObVK najpozneje do ponedeljka, 9. 11. 2026 in o tem priložijo ustrezno dokazilo. 

Če je vloga popolna, se volivcu takoj posreduje gradivo za glasovanje po pošti, sicer mora ObVK volivca nemudoma pozvati k dopolnitvi.

8.4.4 Priprava volilnega gradiva

Za izdajo volilne karte za lokalne volitve so pristojne ObVK. Izpis je omogočen iz spletne aplikacije EVP. V volilni imenik v rubriki »opombe« mora ObVK pri volivcu, ki glasuje po pošti, narediti oznako »po pošti«. Pri tem opravilu velja posebna pozornost glede določbe tretjega odstavka 72. člena ZVDZ, ki določa, da volilni odbor ne dovoli glasovati osebi, pri kateri je v volilnem imeniku v rubriki »opombe« označba o drugem načinu glasovanja. 

Volilno gradivo se pošilja s poštno storitvijo »Prednostno«. 

[bookmark: _Hlk178842632]ObVK za glasovanje po pošti v Republiki Sloveniji v veliko ovojnico, ki jo pošlje volivcu na naslov z volilne karte, vloži naslednje gradivo:
· volilno karto, ki jo ObVK žigosa in podpiše uradna oseba (tajnik/namestnik),
· navodilo volivcu o načinu ravnanja z volilnim gradivom,
· srednjo ovojnico, na katero ObVK napiše svoj naslov, 
· manjšo ovojnico za glasovnico, 
· glasovnico.

Volivec podpisano volilno karto in manjšo ovojnico za glasovnico, v katero dá izpolnjeno glasovnico, pošlje nazaj v srednji ovojnici na naslov pristojne ObVK.

8.5 Glasovanje na domu

8.5.1 Volivci, ki se zaradi bolezni ne morejo osebno zglasiti na volišču, na katerem so vpisani v volilni imenik, lahko glasujejo pred volilnim odborom na svojem domu. To morajo sporočiti ObVK najpozneje do srede, 11. 11. 2026. 

8.5.2 Volivci morajo obvestilu priložiti ustrezno zdravniško potrdilo (Sklep DVK, št. 041-5/2022-2 z dne 3. 2. 2022). Za zdravniško potrdilo šteje vsaka pisna potrditev zdravnika (tudi npr. elektronska pošta), iz katere izhaja, da se volivec zaradi bolezni ne more osebno zglasiti na volišču. Potrdilo o bolezni lahko izda katerikoli zdravnik, ki izpolnjuje pogoje za opravljanje zdravniške službe (ne le osebni zdravnik).

8.6 Predčasno glasovanje

8.6.1 Predčasno glasovanje poteka v torek, 10. 11. 2026, sredo, 11. 11. 2026, in četrtek, 12. 11. 2026, od 7. do 19. ure na sedežih volišč za predčasno glasovanje, ki jih določi ObVK. 

8.6.2 Glasovanje na posebnem volišču za predčasno glasovanje in delo volilnega odbora potekata na enak način, kot glasovanje in delo na rednem volišču (identifikacija volivca, podpis v volilni imenik, izročitev glasovnice, zakrivanje osebnih podatkov v volilnem imeniku, ipd.).

8.6.3 V volilnem imeniku se v rubriki »opombe« pri imenu in priimku volivca, ki je predčasno glasoval, naredi oznaka »predčasno«.

8.6.4 Volilni odbor v zapisnik o delu volilnega odbora vpiše statistične podatke o volilni udeležbi po spolu, starosti in državljanstvu (EU / tretje države) volivcev. 

8.6.5 ObVK mora volilnemu odboru, ki vodi glasovanje na volišču za predčasno glasovanje, izročiti zadostno število glasovnic, ki morajo biti žigosane na način, določen v točki 9.3 tega navodila. 

8.6.6 DVK je določila enotne standarde varovanja volilnih skrinjic in drugega volilnega gradiva v času od predčasnega glasovanja do ugotavljanja izida glasovanja (69. člen ZVDZ), in sicer:

· volilne skrinjice se za vsak dan predčasnega glasovanja zapečatijo z uporabo varnostne nalepke. Vsak dan predčasnega glasovanja se uporabi nova (druga) volilna skrinjica; 

· volilni odbor vsak dan po zaključku predčasnega glasovanja na volilni skrinjici prelepi odprtino za glasovnico in vse štiri robove volilne skrinjice. Odprtina za glasovnico se prelepi s posebnimi nalepkami, pri čemer se ena nalepka zalepi preko odprtine za glasovnico, ta pa se z vsake strani prelepi še z dvema. O pečatenju in hrambi volilnih skrinjic se vodi zapisnik;

Slika 1: Prikaz, kako se pravilno pečati volilna skrinjica
[image: Slika, ki vsebuje besede kopalnica, zaprt prostor

Opis je samodejno ustvarjen]

· ko volilni odbor opravi predhodno opisano pečatenje volilne skrinjice, volilno skrinjico dodatno pečati še z nalepkami, ki imajo serijsko številko, in jih pred pečatenjem podpišejo prisotni člani volilnega odbora. S podpisanimi nalepkami, ki imajo serijsko številko, se prelepi odprtino za glasovnico in vse štiri robove volilne skrinjice. V zapisnik o pečatenju  in hrambi volilnih skrinjic se vpiše tudi serijske številke uporabljenih nalepk;


	Slika 2: Prikaz, kako se dodatno pečati volilna skrinjica:
[image: Slika, ki vsebuje besede kopalnica, besedilo, zaprt prostor

Opis je samodejno ustvarjen]

· volilne skrinjice z glasovnicami se hranijo v posebnem varovanem prostoru (video nadzor, fizični nadzor ipd.). Dostop v te prostore imajo samo člani ObVK oziroma tajnik ali njegov namestnik. O hrambi ključa prostora, v katerem so shranjene volilne skrinjice z glasovnicami, se vodi zapisnik oziroma dnevnik, iz katerega mora biti razvidno, kdo in kdaj je v prostore vstopal (prevzel ključ).

9. Ravnanje z glasovnicami

9.1 ObVK za izvedbo glasovanja na rednih voliščih za vsako volišče pripravi in preda volilnemu odboru toliko glasovnic, kot je število volivcev, vpisanih v volilni imenik. Enako velja tudi za glasovnice za glasovanje pripadnikov narodne oziroma romske skupnosti. 

9.2 Za volišče za predčasno glasovanje mora ObVK pripraviti primerno število glasovnic ter dosledno upoštevati sledljivost števila glasovnic po potrdilu in zapisniku o številu prejetih, uporabljenih in neuporabljenih glasovnic.

9.3 Glasovnice za druge načine glasovanja ObVK dodatno žigosa s svojim žigom na naslednji način:
· glasovnice za glasovanje po pošti v Republiki Sloveniji v desnem spodnjem kotu, 
· glasovnice za predčasno glasovanje v levem spodnjem kotu.  

9.4 Pri žigosanju glasovnic mora biti ObVK pozorna, da se odtisnjen žig ne dotika besedila na glasovnici. 

10. Glasovanje na volišču

10.1 Glasovanje in delo na voliščih potekata po pravilih, ki jih določa navodilo za delo volilnih odborov, ki ga sprejme DVK.

10.2 Člani ObVK naj na dan glasovanja obiščejo čim več volišč na območju občine in preverijo delo volilnih odborov, ki mora potekati v skladu z zakonom in navodili DVK.

11. Ugotavljanje izida glasovanja na volišču

11.1 Volilni odbor ugotovi:

· število volivcev, vpisanih v volilni imenik,
· število volivcev, ki so glasovali s potrdilom upravne enote, ker pomotoma niso bili vpisani v volilni imenik,
· skupno število volivcev, ki so imeli pravico glasovati na območju volišča;
· število volivcev, ki so glasovali po splošnem volilnem imeniku;
· skupno število volivcev, ki so glasovali na volišču;
· število oddanih glasovnic;
· število neveljavnih glasovnic;
· število veljavnih glasovnic;
· število glasov, ki jih je prejel posamezen kandidat/kandidatka (večinski sistem) oziroma prejela posamezna lista kandidatov, in število prednostnih (preferenčnih) glasov, ki jih je prejel posamezen kandidat/kandidatka (proporcionalni sistem);
· število glasov, ki jih je prejel posamezni kandidat.

11.2 Veljavnost glasovnice se ugotavlja glede na glas za listo kandidatov oziroma glede na glas za kandidata. 

11.3 Glasovnica je neveljavna (primeroma):
a) če je oddana prazna; 
b) če je volivec obkrožil več kot eno listo kandidatov in v primeru, ko ni glasoval za nobeno listo, temveč je na dveh ali več listah oddal prednostni glas posameznemu kandidatu na teh listah;
c) če ni mogoče ugotoviti volje volivca.

12. Volilni odbor v zapisnik o delu volilnega odbora vpiše statistične podatke o volilni udeležbi po spolu, starosti in državljanstvu (EU / tretje države) volivcev. 

12.1 ObVK mora po dnevu glasovanja statistične podatke o volilni udeležbi na voliščih v RS po spolu, starosti in državljanstvu (EU/tretje države) vpisati v isDVK, najpozneje do četrtka, 19. 11. 2026.

13. Delegiranje glasovnic

13.1 [bookmark: _Hlk204672625]Če je na posameznem volišču oddanih deset (10) ali manj glasovnic, volilni odbor ne sme ugotavljati izida glasovanja na volišču, temveč glasovnice preda ObVK ali PObVK (če gre za volitve predstavnika narodne skupnosti ali predstavnika romske skupnosti), ki ugotovi izid glasovanja na tem volišču.

13.2 Če je na volišču za predčasno glasovanje oddanih deset (10) ali manj glasovnic, volilni odbor ne sme ugotavljati izida glasovanja na volišču, temveč glasovnice preda ObVK ali PObVK (če gre za volitve predstavnika narodne skupnosti ali predstavnika romske skupnosti), ki ugotovi izid glasovanja na tem volišču.

14. Postopek ugotavljanja izida glasovanja na lokalnih volitvah

14.1 Ugotavljanje izida glasovanja na dan glasovanja (v nedeljo, 15. 11. 2026)

14.1.1 Na dan glasovanja ugotavljajo izid glasovanja volilni odbori na rednih voliščih in posebnih voliščih za predčasno glasovanje. Z  ugotavljanjem izida glasovanja volilni odbori začnejo v nedeljo po 19. uri, ko se zaprejo volišča.

14.1.2 Na volišču, ki se zapre pred 19. uro, ker so glasovali vsi volivci vpisani v splošni volilni imenik, lahko volilni odbor izjemoma začne z ugotavljanjem izida takoj, vendar pa ne sme razglasiti izida glasovanja pred 19. uro.

14.1.3 ObVK prevzame volilno gradivo od volilnega odbora. Pred vpisom izidov glasovanja na voliščih v isDVK mora ObVK opraviti pregled volilnega gradiva, neveljavnih glasovnic in zapisnik o delu volilnega odbora. Vsako popravljanje očitnih napak v zapisniku o delu volilnega odbora se zabeleži s podpisom prisotnih članov ObVK in volilnega odbora.

14.1.4 Pri vnosu izidov glasovanja po voliščih v isDVK na območju ObVK morajo biti navzoči predsednik ObVK ali njegov namestnik ter najmanj dva člana ali namestnika člana ObVK in sicer en član ali namestnik člana, ki je bil v ObVK imenovan na predlog politične stranke, ki jih določi ObVK. O vnosu izidov glasovanja po voliščih se sestavi zapisnik, ki ga podpišejo vsi, ki so sodelovali pri vnosu.

14.1.5 Član ObVK in predstavnik kandidata ali liste kandidatov lahko po vnosu izidov glasovanja dobi izpis izidov glasovanja po voliščih za območje ObVK. Prav tako lahko fotografira izid glasovanja iz vseh zapisnikov o delu volilnih odborov na območju ObVK. Član ObVK ali predstavnik kandidata ali liste kandidatov lahko zahteva tudi vpogled v vsak zapisnik o delu volilnega odbora na območju ObVK.

14.1.6 ObVK pred zaključkom dela na dan glasovanja preveri objavljene izide glasovanja po voliščih na spletni strani DVK in v isDVK z izidi glasovanja po zapisnikih o delu volilnega odbora.
14.1.7 Predsednik volilnega odbora mora po oddaji volilnega gradiva ObVK in vpisu izida glasovanja na volišču v isDVK, ki ga opravi ObVK, preveriti izid glasovanja na svojem volišču, če je objavljen izid glasovanja na spletni strani DVK skladen z ugotovljenim izidom glasovanja v zapisniku o delu volilnega odbora. Če predsednik volilnega odbora ugotovi neskladnost, mora o tem nemudoma obvestiti ObVK.

14.2 Ugotavljanje izida glasovanja po pošti v Republiki Sloveniji

14.2.1 ObVK v ponedeljek, 16. 11. 2026, pred ugotavljanjem izida glasovanja po pošti v Republiki Sloveniji (najpozneje do 12. ure) ponovno preveri javno objavljene izide glasovanja po voliščih na spletni strani DVK in v isDVK z ugotovljenim izidom glasovanja v zapisniku o delu volilnega odbora.

14.2.2 ObVK v ponedeljek, 16. 11. 2026, po 12. uri ugotovi izid glasovanja po pošti v Republiki Sloveniji. ObVK mora o sklicu seje, na kateri ugotavlja izid glasovanja po pošti, obvestiti predstavnike kandidatur oziroma list kandidatov.

14.2.3 V postopku ugotavljanja izida glasovanja po pošti v Republiki Sloveniji ObVK upošteva glasovnice, ki so prispele po pošti na ObVK do 19. ure na dan glasovanja (15. 11.  2026), in glasovnice, ki so prispele po pošti v Republiki Sloveniji do 12. ure na dan po dnevu glasovanja (16. 11. 2026).

14.2.4 Ovojnice z glasovnicami, ki so prispele po pošti na ObVK v nedeljo, 15. 11. 2026, po 19. uri, morajo imeti poštni žig z datumom oziroma morajo biti ovojnicam priložene listine, iz katerih je razvidno, da je bila glasovnica oddana na pošto v nedeljo, 15. 11. 2026, pred 19. uro. Če poštnega žiga ni ali pa iz poštnega žiga izhaja, da je bilo gradivo oddano na pošto kasneje, se volilno gradivo izloči in se ne upošteva pri ugotavljanju izida. Na ovojnici se zabeleži »ni razviden datum oddaje na pošto« ali »prepozno glasovanje«.

14.3 Ugotovitev izida glasovanja na volitvah župana občine 

14.3.1 ObVK  na dan glasovanja, vendar najpozneje v ponedeljek, 16. 11. 2026, ugotovi izid glasovanja na volitvah župana občine. Če noben kandidat za župana ni dobil večine glasov in se mora opraviti drugi krog volitev med kandidatoma, ki sta dobila največ glasov, ObVK to ugotovi s sklepom in ta ugotovitveni sklep pošlje DVK najpozneje v torek, 17. 11. 2026, do 12. ure na e-naslov: gp.dvk@dvk-rs.si.

14.3.2 Morebitni drugi krog volitev župana razpiše DVK.

15. Ugotavljanje končnega izida glasovanja 

15.1 ObVK najpozneje 25. 11. 2026 sprejme akt o izidu volitev v občini in ga objavi v uradnem glasilu občine.

15.2 ObVK najpozneje z dnem objave pošlje akt o izidu volitev županu, DVK ter predstavnikom kandidatur oziroma list kandidatov. 

16. Predstavniki in zaupniki

16.1 Pri delu ObVK so lahko navzoči predstavniki kandidatov oziroma list kandidatov. Predlagatelj  kandidatov oziroma liste kandidatov določi predstavnika ob predložitvi kandidature oziroma liste kandidatov.

16.2 Pri delu volilnih odborov so lahko navzoči zaupniki kandidatov oziroma list kandidatov. Predstavnik kandidata oziroma liste kandidatov lahko sporoči ObVK imena zaupnikov kandidata oziroma liste kandidatov najpozneje do 9. 11. 2026.

16.3 Predstavnik oziroma zaupnik kandidata oziroma liste kandidatov ne sme biti kandidat. 

16.4 Zaupnik kandidata oziroma liste kandidatov je oseba, ki je vpisana v evidenco volilne pravice in ima volilno pravico v občini. 

III. 

Na podlagi tretjega odstavka 74. člena ZLV bo seznam potrjenih kandidatov in list kandidatov, o katerih se glasuje v posameznih občinah, javno objavljen najpozneje v petek, 30. 10. 2026, na spletni strani Državne volilne komisije.    


IV. 

1. Direktor Službe DVK lahko za izvrševanje tega navodila izda podrobnejša pojasnila za delo ObVK.

2. Uporabljeni izrazi, zapisani v moški slovnični obliki, so uporabljeni kot nevtralni za ženski in moški spol.

3. To navodilo začne veljati z dnem sprejetja in se objavi na spletni strani DVK. Navodilo se pošlje vsem ObVK v Republiki Sloveniji in Direktoratu za lokalno samoupravo pri Ministrstvu za lokalno samoupravo, kohezijo in regionalni razvoj.

V. 

DVK je sprejela to navodilo na podlagi druge točke 40. člena ZLV v povezavi s 46. členom Poslovnika DVK (Uradni list RS, št. 10/20) v sestavi: predsednik Peter Golob in člani Mitja Šuligoj, Mitja Breznik, Drago Zadergal, članica Terezija Dobaja ter namestnica člana Ivana Grgić. Navodilo je sprejela soglasno. 


Peter Golob
predsednik

